**Patientvejledning**

**Bjerringbro Øjenklinik**

**Ambulant øvre øjenlågsoperation for løs hud**

## Løs hud på øjenlågene

Med alderen mister vævet sin spændstighed og huden kommer til at hænge ved øjenlågene.

**Før operationen**

Det er ikke nødvendigt at medbringe en liste over din medicin idet øjenlægen kan se din aktuelle medicin elektronisk i Det Fælles Medicinkort - FMK.

På operationsdagen kan du spise og drikke, som du plejer. Du kan tage din vanlige medicin, undtagen vanddrivende. Undlad make-up. Undlad kontaktlinser.

Tager du **blodfortyndende medicin**, skal du aftale med øjenlægen, om der skal holdes pause i forbindelse med operationen. Hovedreglen er:

Hvis du tidligere har haft blodprop og derfor får blodfortyndende medicin (f.x. acetylsalicylsyre (= Hjertemagnyl eller andet handelsnavn), Persantin, eller andet), så skal du ikke holde pause.

Hvis du får medicinen forebyggende (d.v.s. ikke tidligere blodprop), så skal du holde pause i én uge inden operationen og kan genoptage medicinen fra dagen efter operationen.

Tager du Marevan eller Marcoumar, skal du inden operationen tale med egen læge med henblik på plan for pause med dette. Der skal på operationsdagen tages blodprøve (INR) ved egen læge, for at sikre at blodet ikke er for tyndt (INR < 2,0).

**Tager du naturmedicin, der eventuelt virker blodfortyndende (f.x. hvidløgskapsler, fiskeolie), skal du holde pause i 14 dage før operationen**.

**Operationen**

Begge øjne opereres samtidigt medmindre der kun er aftalt operation af et øje.

Øjets ydre slimhinde lokalbedøves med en øjendråbe. Huden rengøres ved sprit. Med tusch optegnes det halvmåneformede stykke hud, der skal fjernes; i forbindelse med dette løftes huden med en fin pincet, dette kan nappe lidt. Derefter lokalbedøves med et stik i huden (føles som ved en blodprøvetagning). Da huden sidder løst på øjenlågene, fordeler bedøvelsen sig let, og det spænder derfor kun ganske lidt. Såret sys sammen med én lang tråd.

Du skal ligge fladt på ryggen under operationen, som varer ca. 25 minutter for hvert øjenlåg.

Umiddelbart efter operationen skal du sidde med is på øjenlågene i ca. 15 minutter.

**Efter operationen**

Det tilrådes at bruge kolde omslag på øjenlågene 15 minutter ad gangen 4 (evt. flere) gange dagligt i 2 dage efter operationen for at modvirke hævelse og smerter. Anvend f.eks. isterninger i en pose, nedfrosset flydende sæbe i en pose, eller lignende. Kom et viskestykke eller lignende mellem huden og frostposen.

Det er normalt, at såret siver med lidt blodigt og lidt gulligt vandigt sekret de første dage.

For at mindske hævelsen af øjenlågene, tilrådes det at sove med hovedet højt (ekstra hovedpude, elevationsseng) i de første 3-4 dage. Dette fremmer helingen af såret.

Du må gå i brusebad og lade vandet løbe lidt over såret. Såret kan eventuelt tørres ved at duppe forsigtigt med et håndklæde eller blot lade det lufttørre.

Undlad at gnide i såret i de første 3 uger, da der ellers er risiko for, at det springer op.

Du må ikke køre bil hjem på operationsdagen.

Du må ikke lave noget fysisk anstrengende de første dage efter operationen.

Der tilrådes to dages sygemelding efter operationen. Ved fysisk anstrengende arbejde eller ved snavset arbejde tilrådes sygemelding indtil trådene er fjernet.

Ved eventuelle smerter efter operationen anbefales paracetamol (= Panodil, Pinex, Pamol).

Cirka én uge efter operationen skal du møde til kontrol i Øjenklinikken, hvor trådene vil blive fjernet.

Efter operationen er øjenlåget, og ofte også huden under øjnene, misfarvet i ca. 2 uger, hævet i 2-4 uger og faldet helt til ro efter ca. 3 måneder.

Der vil ofte være en strammende fornemmelse i såret ude til siderne; dette forsvinder efter ca. 3 måneder.

Undlad make-up indtil sårene er helt lægte.

Kontaktlinser kan bruges efter trådfjernelsen, undgå at trække i arret i de første 3 uger.

For at undgå pigmentering af arret, bør du undlade at tage sol det første halve år efter operationen. Kommer du meget i solen kan du bruge høj solfaktor-creme.

# Forventning

Der fjernes ikke mere hud fra det øverste øjenlåg, end at øjet kan lukkes fuldstændigt efter operationen. Der vil således efter operationen restere en ”naturlig” hudfold ved øjenlågene. Det tilstræbes, at arret, som vil være en smal hvidlig linie, placeres i toppen af denne hudfold, således at arret her ikke er synligt med åbne øjne, men kun med lukkede øjne. Arret vil imidlertid være synligt helt ude til siden. Det må forventes, at der kan være en mindre asymmetri af øjenlågene efter operationen.

Det er sjældent nødvendigt med re-operation. Varigheden af behandlingsresultatet forventes at være 10-15 år.

**Risiko**

* Blødning. Blødning fra såret efter hjemkomsten kan stort set altid stoppes ved at trykke på såret i 5-10 minutter (f.x. via tryk på et stykke rent gaze). Såfremt blødningen ikke kan stoppes kontaktes Øjenklinikken. Er det udenfor Øjenklinikkens daglige åbningstid kontaktes vagtlægen.
* Blodansamling i huden. Der kan komme en lille blodansamling, denne forsvinder af sig selv. Ved større blodansamling kontaktes Bjerringbro Øjenklinik. Er det udenfor Øjenklinikkens daglige åbningstid kontaktes vagtlæge.
* Smerter. Når effekten af lokalbedøvelsen forsvinder, kan man mærke let murren og stramning i såret. Der er sædvanligvis ingen eller kun lette smerter. Ved kraftige smerter kontaktes Bjerringbro Øjenklinik. Er det udenfor Øjenklinikkens daglige åbningstid kan det oftest vente til næste dag; i weekenden kontaktes vagtlæge.
* Infektion. Sjældent. Viser sig typisk i løbet af 3-6 dage ved at huden bliver rød og spændt, og ved at der kommer gulligt pus fra såret. Ved tegn på infektion kontaktes Bjerringbro Øjenklinik. Er det udenfor Øjenklinikkens daglige åbningstid kan det oftest vente til næste dag; i weekenden kontaktes vagtlæge.
* Nedsynkning af øjenbrynet. Når løs hud fjernes på øvre øjenlåg, bliver huden mere stram end før operationen, hvilket kan forværre en tendens til nedsynkning af øjenbrynet.
* Føleforstyrrelse. Sjældent ses ændret eller nedsat følesans i huden. Bedres sædvanligvis i løbet af ca. 6 måneder.
* Kraftig ardannelse. Sjældent opstår kraftig ardannelse (ar-keloid), typisk hos patienter, der er kendt for at danne kraftige ar. Arvævet kan trække på omkringliggende hud.
* Lukkedefekt. Meget sjældent fjernes der for meget hud, således at øjet ikke kan lukkes helt efter operationen. Dette kan give anledning til udtørring af øjets overflade.
* Nedsat funktion af den muskel, der løfter øjenlåget. Meget sjældent ses, at øjenlåget efter operationen ikke kan hæves normalt, idet den muskel eller sene, der trækker øjenlåget op, kan svækkes.

Såfremt der fjernes fedtvæv fra øjenhulen, er der følgende yderligere risiko:

* Blødning i øjenhulen. Dette er en sjælden, men meget alvorlig komplikation. Viser sig ved hævelse, smerter eller påvirkning af synet. I så fald kontaktes Bjerringbro Øjenklinik straks. Er det uden for Øjenklinikkens daglige åbningstid kontaktes vagtlæge med henblik på akut henvisning til øjenafdeling på sygehus. Tilstanden kan medføre varigt synstab, herunder blindhed.

Med venlig hilsen

Øjenlæge Thorsten Boll Matthiesen

Bjerringbro Øjenklinik

Torvegade 10 U

8850 Bjerringbro

86 68 08 44 (telefontid 9 -11. Telefonen er døgnåben ugens 7 dage for eventuelt afbud).

Cpr: \_\_\_\_\_\_\_\_\_\_\_\_\_\_\_\_\_\_\_\_

Navn:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Allergi (udslæt, hævede

slimhinder) (sæt kryds):

|  |  |  |
| --- | --- | --- |
|  | Nej | Ja |
| Penicillin |  |  |
| Iod |  |  |
| Plaster |  |  |
| Lokalbedøvelse |  |  |
| Andet, hvis ja hvad |  |  |

Revideret af øjenlæge Thorsten Boll Matthiesen, lægefaglig ansvarlig for Bjerringbro Øjenklinik den 24/5 2018.

Næste revision 23/5 2021.